Земља-(не)обновљива планета

 Планета Земља је из дана у дан у све горем стању, све је загађенија. За то су, наравно, криви људи. Од развоја индустрије, људи су схватили колико могу да зараде користећи необновљиве ресурсе. Од тада, јури се само богатство, а планета пати. Многи људи, многе државе шта више, обогатили су се од нафте, земног гаса, угља. Неке мале, небитне, неугледне државе без готово икаквог природног, културног или историјског богатства имају највеће светске буџете, довољно новца да купе било шта и било кога, а све само јер леже на нафти и јер су људи слепи у коришћену природних ресурса. Научници кажу да је природи потребно око 5 милона година да створи ону количину нафте коју људи данас потроше за један дан. То је довољно рећи да бисмо схватили колико су такви извори енергије заправо необновљиви. Али људима то изгледа није довољно. Ми нафту само трошимо и трошимо и трошимо...

 Користећи фосилна горива уништавамо сву природу око себе. Нафта је за нас „црно злато“, али за живи свет је „црна смрт“. Свако возило које ради на нафту, свака термоелектрана, сваки танкер и нафтна бушотина убијају флору и фауну у свим деловима света, у свим екосистемима. А оно што је најгоре јесте чињеница да људи не схватају тежину у убијању живог света. Сваки живот биљке или животиње је исти као људски. Ко год убија животиње или крчи шуме се може сматрати истим убицом као неко ко убија људе. Ако наставимо овако да се понашамо, наша генерација може бити кобна по планету Земљу.

 Вирус корона је доказ да није све у новцу. Природа је довољно јака и има довољно начина да нам се освети за наша недела. Овај вирус је, нажалост, само блага демонстрација силе и само једно упозорење од природе да према њој морамо одговорније да се понашамо. Коронавирус је на неки начин добро дошао целом свету јер нам је показао колико мало треба природи да се обнови. Када нема људи на улицама, животиње и биљке се препороде. У Венецији, на пример, у каналима пливају делфини, патке, рибе, у многим градовима могу се видети дивље свиње, зечеви или ракуни на улицама. Природи заиста не треба много да се опорави, а људи не морају да се сакрију у своје домове да би се то догодило, довољно је само да свако ради своје и да се с природом међусобно помажемо.

 Постоји толико начина да добијемо енергију уз помоћ природе, а да јој не штетимо. Енергија сунца, ветра и воде су основна три ресурса на којима би требало да почива читава светска енергетика. По питању очувања екосистема, хидроелектране и нису толико добре јер мењају облик екосистема и терају неке врсте ван њега, међутим, ветрењаче и соларни панели су скоро савршени за људе и природу. У развијеним светским земљама је количина добијене енергије коришћењем обновљивих ресурса значајно велика, али тако добијена енергија мора бити заступљена стопроцентно. Ветрењаче могу донекле да поремете екосистем и да убију неке птице, али је то мало сразмерно уништавању читаве планете. Примера ради, у Аустрији постоје огромна поља с хиљадама ветрењача. Међутим, то је мало у односу на потенцијал. С друге стране, неке државе се хвале тиме што имају по стотину ветрењача. То је заиста поражавајуће. Ретки су примери добре употребе ресурса у свету, заиста. Француска је држава која скоро сву електричну енергију добија из нуклеарних електрана. То није тако лоше, али ни то није решење из снова. Источна Азија има јако добре примере - у Кини, Јапану и Јужној Кореји се од соларних панела праве аутопутеви, бициклистичке стазе и друге сличне грађевине, тако да панели не заузимају много места већ да, шта више, буду на јако корисном месту.

 Једна од идеја за добијање електричне енергије је коришћење кише. Капи кише добијају велико убрзање падајући, па имају и велику кинетичку енергију која би можда могла да се искористи за добијање струје у некој врсти мрежастих, водоравних хидроелектрана које би радиле по сличном принципу као и постојеће хидроелектране. То би био сјајан начин за добијање струје у одсуству сунчеве енергије. То је само једна од идеја.

 Такође, постојеће начине за добијање енергије треба искористити на праве начине. Кровови кућа, електричних аутомобила, зграда и других објеката треба да буду прекривени соларним плочама. Сви знају да су хидроелектране, соларни панели и ветрењаче скупи, али боље је потрошити велики капитал за сигурну будућност јер здравље и планета немају цену.

 У суштини, треба пронаћи све могуће начине да заменимо необновљиве изворе обновљивим, јер спасавајући планету Земљу, спасавамо и људску врсту.

 Марко Бабић VIII/2